b'\n_START_ARTICLE_\nTal\xc2\xb7li\n_START_SECTION_\nCaracter\xc3\xadstiques notables\n_START_PARAGRAPH_\nAquest metall \xc3\xa9s molt tou i mal\xc2\xb7leable i es pot tallar fins i tot amb un ganivet. Quan s\'exposa a l\'aire, primer t\xc3\xa9 una llu\xc3\xafssor met\xc3\xa0l\xc2\xb7lica per\xc3\xb2 r\xc3\xa0pidament es torna d\'un color gris blav\xc3\xb3s que recorda el plom (aix\xc3\xb2 s\'evita conservant-lo en petroli). Una pesada capa d\'\xc3\xb2xid es forma a la superf\xc3\xadcie del metall en deixar-lo en contacte amb l\'aire. En pres\xc3\xa8ncia d\'aigua, el tal\xc2\xb7li forma l\'hidr\xc3\xb2xid de tal\xc2\xb7li.\n_START_SECTION_\nHist\xc3\xb2ria\n_START_PARAGRAPH_\nEl tal\xc2\xb7li (en grec "\xce\xb8\xce\xb1\xce\xbb\xce\xbb\xcf\x8c\xcf\x82", thallos, que vol dir "branca verda") va ser descobert per Sir William Crookes el 1861 a Anglaterra, mentre estava fent determinacions espectrosc\xc3\xb2piques pel tel\xc2\xb7luri sobre residus d\'una planta d\'\xc3\xa0cid sulf\xc3\xbaric. El nom ve de la llum verda del seu espectre d\'emissi\xc3\xb3. El 1862 Crookes i Claude Auguste Lamy van a\xc3\xafllar el metall.\n_START_SECTION_\nAbund\xc3\xa0ncia\n_START_PARAGRAPH_\nEncara que el metall \xc3\xa9s raonablement abundant a l\'escor\xc3\xa7a de la Terra amb una concentraci\xc3\xb3 estimada de 0,7 mg/kg (0,7 ppm), la majoria es troba combinat amb minerals de potassi a argiles, sorres i granits, per\xc3\xb2 no \xc3\xa9s extret d\'aquests minerals. La major part del tal\xc2\xb7li comercial prov\xc3\xa9 de les traces presents en els sulfurs de coure, plom, zinc, entre altres._NEWLINE_El tal\xc2\xb7li es troba en minerals com la crookesita, la lorandita, o la hutschinsonita. Tamb\xc3\xa9 es troben traces de tal\xc2\xb7li en pirites. A m\xc3\xa9s, hi ha molts minerals que contenen entre un 16 i un 60% de tal\xc2\xb7li en forma de sulfurs o complexos de seleni amb antimoni, ars\xc3\xa8nic, coure, plom i plata, per\xc3\xb2 no s\xc3\xb3n massa abundants i no tenen import\xc3\xa0ncia comercial com a fonts d\'extracci\xc3\xb3 del tal\xc2\xb7li.\n_START_SECTION_\nIs\xc3\xb2tops\n_START_PARAGRAPH_\nEl tal\xc2\xb7li t\xc3\xa9 25 is\xc3\xb2tops que tenen una massa at\xc3\xb2mica entre 184 i 210. El \xc2\xb2\xe2\x81\xb0\xc2\xb3Tl i el \xc2\xb2\xe2\x81\xb0\xe2\x81\xb5Tl s\xc3\xb3n els \xc3\xbanics is\xc3\xb2tops estables i el \xc2\xb2\xe2\x81\xb0\xe2\x81\xb4Tl \xc3\xa9s el radiois\xc3\xb2top m\xc3\xa9s estable amb un per\xc3\xadode de semidesintegraci\xc3\xb3 de 3,78 anys. El tal\xc2\xb7li 202 (per\xc3\xadode de semidesintegraci\xc3\xb3 de 12,23 dies) es pot formar en un ciclotr\xc3\xb3, metre que el tal\xc2\xb7li 204 (per\xc3\xadode de semidesintegraci\xc3\xb3 de 3,78 anys) s\'obt\xc3\xa9 per activaci\xc3\xb3 neutr\xc3\xb2nica de tal\xc2\xb7li estable en un reactor nuclear.\n_START_SECTION_\nToxicitat\n_START_PARAGRAPH_\nEl tal\xc2\xb7li i els seus compostos s\xc3\xb3n molt t\xc3\xb2xics i s\'han de manipular amb molta cura. El contacte amb la pell \xc3\xa9s perill\xc3\xb3s i s\'ha de tenir una ventilaci\xc3\xb3 adequada quan s\'est\xc3\xa0 fonent aquest metall. Els compostos de tal\xc2\xb7li(I) tenen una gran solubilitat en l\'aigua i s\xc3\xb3n molt f\xc3\xa0cils d\'absorbir a trav\xc3\xa9s de la pell. L\'exposici\xc3\xb3 a ells, no ha d\'excedir els 0,1 mg per m\xc2\xb2 de pell en un per\xc3\xadode de 8 hores. El tal\xc2\xb7li \xc3\xa9s sospit\xc3\xb3s de produir c\xc3\xa0ncer en els humans. Part de la ra\xc3\xb3 de la seva alta toxicitat \xc3\xa9s que quan est\xc3\xa0 present en dissolucions aquoses, el tal\xc2\xb7li monovalent (Tl\xe2\x81\xba), t\xc3\xa9 moltes semblances amb cations de metalls alcalins essencials, sobretot amb el potassi. De tota manera, molts altres aspectes de la qu\xc3\xadmica del tal\xc2\xb7li difereixen bastant dels metalls alcalins, i la seva substituci\xc3\xb3 interromp molts processos cel\xc2\xb7lulars. La toxicitat del tal\xc2\xb7li ha portat al seu \xc3\xbas (ara en des\xc3\xbas en molts pa\xc3\xafsos) com a ver\xc3\xad per rates i formigues. Entre els efectes que produeix l\'enverinament per tal\xc2\xb7li hi ha l\'alop\xc3\xa8cia (que va fer que es fes servir per depilar abans del descobriment de la seva alta toxicitat) i danys en els nervis perif\xc3\xa8rics (cosa que fa que els enverinats tinguin la sensaci\xc3\xb3 d\'estar caminant sobre carb\xc3\xb3 calent). El tal\xc2\xb7li va ser una arma d\'assassinat efectiva abans que es comprenguessin els seus efectes i es descobr\xc3\xads el seu ant\xc3\xaddot, el blau de Pr\xc3\xbassia.\n_START_SECTION_\nTractament i descontaminaci\xc3\xb3 interna\n_START_PARAGRAPH_\nUn dels m\xc3\xa8todes d\'eliminar el tal\xc2\xb7li (tant si \xc3\xa9s radioactiu com no) en els humans \xc3\xa9s usant el blau de Pr\xc3\xbassia, que \xc3\xa9s un s\xc3\xb2lid que intercanvia ions, en aquest cas el tal\xc2\xb7li, per potassi. El blau de Pr\xc3\xbassia \xc3\xa9s administrat via oral a la persona i passa pel sistema digestiu i surt amb els excrements humans.'